Modelul de tabere din Episcopia Caransebeșului va fi replicat în Mitropolia Olteniei. Episcopia Severinului și Strehaiei a organizat în perioada 14 – 16 martie un training de formare pentru a tinerii voluntari care vor ajuta la organizarea taberelor.
Sesiunea de formare s-a desfășurat la Centrul Cultural "Sfântul Ioan Gură de Aur" din Drobeta-Turnu Severin. Preotul Mihai Ciucur, coordonatorul Departamentului pentru tineret al Episcopiei Caransebeșului, împreună cu 11 formatori le-au prezentat tinerilor voluntari conceptul Programului "Împreună pentru Copiii noștri" prin care se desfășoară taberele.
La întâlnire au participat responsabilii cu cateheza din Eparhiile Mitropoliei Olteniei: Arhiepiscopia Craiovei, Arhiepiscopia Râmnicului, Episcopia Severinului și Strehaiei și Episcopia Slatinei și Romanaților.
"Sunt, aşadar, bucuros pentru faptul că suntem aici cu o echipă de încă 11 formatori din cadrul proiectului "Împreună pentru Copii Noştrii" al Episcopiei Caransebeşului, să propunem din experienţa pe care noi am acumulat-o pe două tipuri de tabere în comunitate, intitulate Tabăra din Inima Satului(TDIS) şi Tabăra din Inima Familiei(TDIF), un proiect de succes care se află în anul al şaselea de desfăşurare în Episcopia Caransebeşului şi care, iată, se doreşte a fi replicat în eparhiile din Mitropolia Olteniei", a declarat Părintele Mihai Ciucur.
"Este deocamdată o formare iniţială a proiectului şi o formare iniţială pe zonele de interes ale proiectului, pentru că, în lunile care urmează, formatorii noştri vor continua aceste activităţi de formare pe ateliere şi ne propunem ca în vara aceasta să sprijinim efectiv implementarea primelor tabere în comunităţile din cele patru eparhii din Mitropolia Olteniei".
Misiunea TDIS este să ofere copiilor și tinerilor o experiență vie a relației lor cu Dumnezeu şi cu semenii, în spiritul credinţei ortodoxe, într-un mediu natural, recreativ şi educativ. De asemenea, pentru voluntarii TDIS, programul este un prilej de slujire a aproapelui și creştere în plan personal și duhovnicesc.
Prin aceste activități se urmăreşte promovarea specificului local al satelor gazdă şi exploatarea potențialului turistic al zonei (mănăstiri, atracţii naturale, etc.).
Foto credit: Episcopia Severinului și Strehaiei